તેમના લેખોમાંથી ચૂંટીને એક સંપાદનકાર્ય કરવા માટે તેમનાં પુસ્તકો એકઠાં કરવામાં મને સારો એવો સમય લાગ્યો હતો. એમાંય તેમની ‘રેતીની રોટલી’ માટે તો કોઈ શ્રમજીવીનેય રોટલી મેળવતાં પડે એટલો પરસેવો મને પડ્યો હતો. ઘણી લાઈબ્રેરીઓ ફેંદી નાખી. એક સિનિયર લાઈબ્રેરિયને તો સ્પષ્ટ કહી દીધું કે આ નામની કોઈ ચોપડી જ પ્રગટ થઈ નથી. મેં ભારપૂર્વક કહ્યું કે, ‘ભાઈ, એ પ્રગટ થઈ છે એટલું જ નહીં, મેં અગાઉ વાંચી છેય ખરી.’ ત્યારે તેણે ‘ના હોય !’ કહીને આશ્ચર્ય વ્યકત કરેલું. હા, એક લાઈબ્રેરીમાં આ પુસ્તક હતું.